DA Den Europæiske Unions Tidende C 101/34

Meddelelse om indledning af en delvis fornyet undersøgelse af de gældende antidumpingforanstaltninger på sulfanilsyre med oprindelse i bl.a. Indien og af de gældende udligningsforanstaltninger på importen af sulfanilsyre med oprindelse i Indien

(2005/C 101/14)

Kommissionen har modtaget en anmodning om en delvis fornyet undersøgelse i henhold til artikel 11, stk. 3, i Rådets forordning (EF) nr. 384/96 (1), i det følgende benævnt »antidumpinggrundforordningen«, og artikel 19 i Rådets forordning (EF) nr. 2026/97 (2), i det følgende benævnt »antisubsidiegrundforordningen«.

1. Anmodning om fornyet undersøgelse

Anmodningen er indgivet af Kokan Synthetics & Chemicals Pvt. Ltd, i det følgende benævnt »ansøgeren«, som er eksportør i Indien.

Anmodningen drejer sig alene om foranstaltningernes form, og især om at få undersøgt, om det tilsagn, som ansøgeren har erklæret at ville afgive, kan godtages.

2. Vare

Den vare, der er omfattet af den fornyede undersøgelse, er sulfanilsyre med oprindelse i Indien, i det følgende benævnt »den pågældende vare«, der i øjeblikket tariferes under KN-kode ex 2921 42 10 (Taric-kode 29214210*60). KN-koden angives kun til orientering.

3. Gældende foranstaltninger

De foranstaltninger, der gælder for importen af sulfanilsyre med oprindelse i Indien, er en endelig antidumpingtold, som er indført ved Rådets forordning (EF) nr. 1339/2002 (3), og en endelig udligningstold, som er indført ved Rådets forordning (EF) nr. 1338/2002 (4).

4. Begrundelse for den fornyede undersøgelse

Kommissionen godtog et tilsagn fra ansøgeren, allerede da de endelige antidumpingforanstaltninger og udligningsforanstaltninger blev indført i juli 2002. Men i marts 2004 trak ansøgeren frivilligt sit tilsagn tilbage angiveligt på grund af, at kinesiske eksportører, hvis varer også er pålagt antidumpingtold, absorberede tolden, og derved gjorde det umulig at opretholde tilsagnet. Da den fornyede undersøgelse om absorption vedrørende importen fra Folkerepublikken Kina (5) er blevet afsluttet, er ansøgeren villig til igen at afgive sit tilsagn på de samme betingelser, som tidligere er blevet fundet tilstrækkelige til at fjerne skadelige virkninger af dumping og subsidier. Det er derfor berettiget at undersøge formen af de foranstaltninger, der gælder for importen af den pågældende vare fra ansøgeren.

5. Procedure

Kommissionen har efter høring af det rådgivende udvalg fastslået, at der foreligger tilstrækkeligt bevis til at berettige indledningen af en delvis interimsundersøgelse, og den indleder hermed en fornyet undersøgelse i henhold til artikel 11, stk. 3, i antidumpinggrundforordningen og artikel 19 i antisubsidiegrundforordningen, som alene skal vise, om ansøgerens tilsagn kan godtages.

(a) Indhentning af oplysninger og afholdelse af høringer

For at få de oplysninger, som Kommissionen anser for nødvendige for sin undersøgelse, vil den meddele ansøgeren og de indiske myndigheder, at der vil blive indledt en undersøgelse. Ansøgeren vil blive anmodet om at indgive oplysninger og tilhørende dokumentation i forbindelse med sin anmodning om en fornyet undersøgelse, navnlig nærmere oplysninger om det tilsagn, han har erklæret at ville afgive. Oplysningerne og den tilhørende dokumentation skal være Kommissionen i hænde inden for den frist, der er fastsat i denne meddelelses punkt 6(a).

Alle interesserede parter opfordres til at give sig til kende og give Kommissionen relevante oplysninger og dokumentation herfor. Oplysningerne og den tilhørende dokumentation skal være Kommissionen i hænde inden for den frist, der er fastsat i denne meddelelses punkt 6(a).

Kommissionen kan endvidere høre interesserede parter, forudsat at de anmoder herom og påviser, at der er særlige grunde til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6(b).

6. Frister

(a) For parter til at give sig til kende og indsende relevante oplysninger

Alle interesserede parter skal, hvis der i undersøgelsen skal tages hensyn til deres redegørelser, give sig til kende over for Kommissionen, fremføre deres synspunkter og indsende relevante oplysninger inden for en frist på 40 dage fra datoen for offentliggørelsen af denne meddelelse i Den Europæiske Unions Tidende, medmindre andet er angivet. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

(b) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

7. Skriftlige redegørelser og korrespondance

Alle redegørelser og anmodninger fra interesserede parter skal indgives skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-mail-adresse, telefon-, fax- og/eller telexnummer. Alle skriftlige redegørelser, herunder de oplysninger, der forlanges i denne meddelelse, og korrespondance fra interesserede parter, som afgives i fortrolighed, mærkes »Limited« (6) og ledsages i overensstemmelse med artikel 19, stk. 2, i antidumpinggrundforordningen og artikel 29, stk. 2, i antisubsidiegrundforordningen af en ikke-fortrolig udgave, som mærkes »FOR INSPECTION BY INTERESTED PARTIES«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 — 5/16 B-1049 Bruxelles Fax (32-2) 295 65 05

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i antidumpinggrundforordningen og artikel 28 i antisubsidiegrundforordningen.

Konstateres det, at en interesseret part har afgivet urigtige eller vildledende oplysninger, vil der blive set bort fra disse, og der kan gøres brug af de foreliggende faktiske oplysninger. Hvis en interesseret part ikke samarbejder eller kun samarbejder delvist, baseres undersøgelsesresultatet på de foreliggende faktiske oplysninger i overensstemmelse med artikel 18 i antidumpinggrundforordningen og artikel 28 i antisubsidiegrundforordningen, hvilket kan føre til et resultat, som er mindre gunstigt for denne part, end hvis den pågældende havde udvist samarbejdsvilje.

(1) EFT L 56 af 6.3.1996, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(2) EFT L 288 af 21.10.1997, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(3) EFT L 196 af 25.7.2002, s. 11. Senest ændret ved Rådets forordning (EF) nr. 492/2004 (EUT L 80 af 18.3.2004, s. 6).

(4) EFT L 196 af 25.7.2002, s. 1. Senest ændret ved Rådets forordning (EF) nr. 492/2004 (EUT L 80 af 18.3.2004, s. 6).

(5) EUT L 40 af 12.2.2004, s. 17.

(6) Dette betyder, at dokumentet kun er til tjenestebrug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1), artikel 29 i Rådets forordning (EF) nr. 2026/97 (EFT L 288 af 21.10.1997, s. 1), artikel 6 i WTO-aftalen om anvendelsen af artikel VI i GATT 1994 (antidumpingaftalen) og artikel 12 i WTO-aftalen om subsidier og udligningsforanstaltninger.